
RAPORT

asupra propunerii legislative  pentru  modificarea  alineatului (4) al articolului 91 din Legea  nr.161/ 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei
               În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  şi a fost sesizată spre dezbatere, în fond, cu propunerea legislativă pentru modificarea alineatului (4) al articolului 91 din  Legea nr.161/ 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, trimisă cu adresa nr. Pl.x.804 din 1 noiembrie 2006, înregistrată sub nr. 31/1275 din 3  noiembrie 2006. 

       Senatul, în calitate de primă Cameră sesizată, a respins propunerea  legislativă, în şedinţa din 26 octombrie 2006.
Camera Deputaţilor este Cameră decizională, potrivit prevederilor art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat .
Comisia pentru administraţie publică, amenajarea teritoriului şi echilibrul ecologic,în şedinţa din 14 noiembrie 2006, cu avizul nr.26/1260 /2006 a  avizat favorabil  propunerea  legislativă.
Guvernul, prin punctul de vedere transmis cu adresa nr.1678 din 26.05.2006,  susţine adoptarea propunerii legislative, sub rezerva însuşirii observaţiilor şi propunerilor de la pct.II.
Consiliul Legislativ  a avizat favorabil propunerea legislativă,cu observaţii şi propuneri, conform avizului nr.7561/29.05.2006.
         Propunerea legislativă supusă dezbaterii are ca obiect de reglementare modificarea  alin.(4) a articolului 91 din Legea nr.161/2003 privind unele măsuri pentru asigurarea  transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, în sensul ca ordinul prefectului prin care se constată starea de incompatibilitate a alesului local şi încetarea mandatului acestuia să poată fi emis oricând după îndeplinirea  celor două termene prevăzute de lege, chiar dacă la data emiterii ordinului, alesul local nu se mai află în stare de incompatibilitate. 
În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă mai sus menţionată, în şedinţa din 29 ianuarie 2007. La lucrările comisiei a participat, în calitate de invitat, doamna Katalin Barbara Kibedi, secretar de stat la Ministerul Justiţiei. 

   Cu acest prilej, membrii Comisiei au constatat că regimul incompatibilităţilor are menirea de a asigura transparenţa unei funcţii publice, creând premisele exercitării cu precădere a statutului încredinţat de comunitate în considerarea interesului general al acesteia. În acelaşi timp, incompatibilităţile constituie un important  instrument de prevenire  a corupţiei şi o garanţie a exercitării cu imparţialitate a funcţiei publice, deziderate pe care iniţiativa nu le atinge. Potrivit prevederilor art.91 alin.(3) teza 1 din Legea nr161/2003 aleşii locali devin incompatibili prin efectul legii în momentul în care sunt numiţi sau aleşi în funcţia de demnitate publică locală şi deţin, în acelaşi timp, anumite poziţii pe care legea, prin prevederi exprese, le interzice. Legea prevede, totodată, un termen rezonabil în care alesul local să poată rezolva starea de incompatibilitate, renunţând la una din cele două funcţii incompatibile. În cazul în care alesul local nu rezolvă starea de incompatibilitate în termenul prevăzut de lege, mandatul de ales local încetează prin efectul legii ( art.91 alin.(3) teza finală şi art.91 alin.(4)). Ca atare, demersul ulterior al prefectului de  a constata, prin ordin, încetarea de drept a mandatului de ales local, nu depinde de existenţa stării de incompatibilitate la momentul efectuării demersului prefectului, ci vizează constatarea faptului că, la expirarea termenului prevăzut de lege pentru rezolvarea stării de incompatibilitate de către alesul local, acesta nu şi-a îndeplinit obligaţiile prevăzute de lege. 
În acelaşi timp, este necesar să menţionăm şi faptul că, potrivit art.9 alin.(3) din Legea nr.393/2004 privind statutul aleşilor locali,se  precizează expres că” încetarea de drept a mandatului de consilier se constată de către consiliul local, respectiv de consiliul judeţean, prin hotărâre, la propunerea primarului ori, după caz, a preşedintelui consiliului judeţean sau a oricărui consilier”. 

În consecinţă, cerinţa  incompatibilităţii pentru încetarea de drept a mandatului de ales local trebuie să existe la data emiterea  ordinului de către prefect, în caz contrar, conform legii, nu poate interveni încetarea de drept a mandatului.
     La dezbaterea acestui proiect de lege, din totalul de 25 membri ai Comisiei juridice, de disciplină şi imunităţi au fost prezenţi 14  deputaţi.
                       În urma examinării iniţiativei legislative şi a punctelor de vedere exprimate de către membri comisiei  şi de către invitaţi, s-a hotărât,  cu majoritate de voturi (un vot împotrivă), respingerea propunerii legislative pentru  modificarea alineatului (4) al articolului 91 din Legea nr.161 din 2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei.   
          În raport de obiectul şi conţinutul său ce vizează modificarea unei legi organice, propunerea legislativă face parte din categoria legilor organice.
                           PREŞEDINTE,                                    SECRETAR,
                            Sergiu Andon                                     George Băeşu
Consilier:

